**Informatīvais ziņojums**

"Par Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai darbību 2019. gadā un 2020. gadā"

Informatīvais ziņojums sagatavots, lai sniegtu pārskatu Ministru kabinetam par 2019. gadā veiktajiem un 2020. gadā veicamajiem pasākumiem atbilstoši finansējumam saskaņā ar Ministru kabineta 2006. gada 30. maija noteikumu Nr. 446 "Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai nolikums" 3.6. apakšpunktu, kurā noteikts, ka Komisijai PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai (turpmāk – Komisija) ir uzdevums "noteiktā kārtībā katru gadu iesniegt Ministru kabinetā informatīvu ziņojumu par komisijas darbību".

Komisijas darba mērķis ir noteikts Saeimas 2005. gada 12. maija deklarācijā "Deklarācija par Latvijā īstenotā Padomju Sociālistisko Republiku Savienības totalitārā komunistiskā okupācijas režīma nosodījumu", kurā Ministru kabinetam tika uzdots izveidot Komisiju.

Pašlaik Komisijas darbs notiek piecos galvenajos virzienos:

1. Latvijas tautsaimniecībai nodarīto zaudējumu aprēķināšana;

2. Latvijas demogrāfisko zaudējumu apzināšana;

3. Latvijas videi nodarīto zaudējumu aprēķināšana;

4. PSRS militāri rūpnieciskā kompleksa darbības rezultātā Latvijai nodarīto zaudējumu apzināšana;

5. Juridiskā pamatojuma izstrāde prasības sastādīšanai pret atbildētājvalsti.

Šis darbs norit saskaņā ar 2015. gada 5. novembrī Baltijas valstu tieslietu ministru kopīgajā deklarācijā noteikto kopīgo darbu:"… zinātniski pamatoti veikt zaudējumu aprēķinus …", saskaņojot aprēķinu metodoloģijas, lai panāktu "… Baltijas valstu okupācijas pienācīgu izvērtēšanu starptautiskajā līmenī".

**1. Par finansējuma 35 770 EUR apmērā izlietojumu 2019. gadā**

**1.1. Noorganizēta starptautiska konference "Apzinātie PSRS okupācijas radītie zaudējumi Baltijā"**

Pēc 2013.-2018. gadā Komisijas uzdevumā veiktajiem aprēķiniem par Latvijas PSR un PSRS budžetu savstarpējo norēķinu bilanci, kā arī pēc Latvijas PSR ieņēmumu un izdevumu struktūras padziļinātas izpētes laika periodam 1945.-1990. gadam atklājās, ka:

– visas trīs Baltijas republikas visā okupācijas periodā no sava budžeta 30-48 % apmērā ir dotējušas PSRS budžetu, no Latvijas tie bija pat 48 %;

– mazāk nekā puse Baltijas republikām no Maskavas tika atgriezta investīciju un dotāciju veidā un izlietota pamatā represīvo iestāžu (VDK), PSRS armijas un Militāri rūpnieciskā kompleksa vajadzībām;

– vairāk nekā pusei no PSRS budžeta izdevumu kopapjoma Latvijas PSR teritorijā bija slepenības statuss;

– vislielākā PSRS budžeta izdevumu daļa jeb 62 % 1960.-1970. gadā bija izdevumi PSRS militāro un represīvo ministriju vajadzībām (29 miljardi no 46,5 miljardiem rubļu).

Taču Krievijas mediji joprojām intensīvi izplata melus par lielajām PSRS investīcijām mūsu valstu teritorijās, par uzbūvētām rūpnīcām PSRS laikā utt. Šī iemesla dēļ 2019. gada 22. martā tika noorganizēta starptautiskā konference, kurā piedalījās augstākās amatpersonas, kā Lietuvas, Latvijas un Igaunijas tieslietu ministri, Latvijas Satversmes tiesas priekšsēdētāja un Lietuvas Konstitucionālās tiesas prezidents. Konferencē par atklātajiem faktiem, par PSRS īstenoto koloniālo politiku, par konkrētiem noziegumiem un skaitļiem, kā arī par juridiskiem aspektiem PSRS okupācijas režīma starptautiskai nosodīšanai referēja 14 augstākā līmeņa eksperti no Baltijas valstīm. Konferences materiāli apkopoti un sagatavoti iespiešanai un tulkošanai.

Okupācijas radīto zaudējumu aprēķināšanas metodoloģiju izstrādi un saskaņošanu, kā arī darbu izpildi Baltijā koordinē Komisija.

**1.2. Izstrādāts dokumentu krājums "PSRS okupācijas armijas noziegumi Latvijā 1940.-1991."**

Latvijas arhīvos atrodami dažādi dokumenti par PSRS okupācijas armijas daudzajiem nodarītajiem noziegumiem pret Latvijas iedzīvotājiem visā PSRS okupācijas laikā. Šie dokumenti, kā arī iedzīvotāju atmiņas, liecina par to, kā 50 gadus ilgais PSRS okupācijas armijas uzturēšanās laiks Latvijā raksturojās ar klaju patvaļu, cietsirdīgu un impērisku attieksmi pret Latviju un tās pamatiedzīvotājiem, ar neskaitāmiem kriminālnoziegumiem.

Šajā dokumentu krājumā hronoloģiskā secībā apkopoti spilgtākie PSRS militāristu izdarītie noziegumi pamatā no Latvijas PSR Tautas komisāru padomes (Ministru padomes), Latvijas Komunistiskās partijas Centrālās komitejas un Augstākās padomes fondu materiāliem. Tajos minētie fakti ir viena no vissmagākajām apsūdzībām PSRS valdošajam totalitārajam režīmam un tā īstenotajai okupācijas politikai.

Šis materiāls pēc rediģēšanas tiks ievietots Komisijas mājaslapā u.c. interneta vietnēs, kā arī plānots to iztulkot krievu un angļu valodās un 2020. gadā izdot un prezentēt kā grāmatu.

**1.3. Noorganizēts žurnāla "Jurista vārds" tematiskais laidiens**

2019. gada 27. augustā tika izdots žurnāla "Jurista vārds" tematiskais laidiens "Kā aprēķināt PSRS okupācijas radītos zaudējumus un pieprasīt to kompensāciju" (Nr. 34),kurā60 lappušu apjomā atspoguļoti 2019. gada 22. marta konferences referāti, kā arī ekspertu viedokļi par kompensācijas pieprasīšanas nepieciešamību, iespējām un veidiem, kā to juridiski pareizi darīt Baltijas valstīm.

**1.4. Dažādi**

**1.4.1.** Turpināta Latvijas Nacionālajā arhīvā padomju režīma represēto personu apzināšana un datubāzes veidošana par padomju režīma represētajām personām (1940.-1989. gads), veicot no Iekšlietu ministrijas Informācijas centra saņemto represēto personu kartotēkas (par ~ 15 000 personām) kartiņu datu ievadi datubāzē.

**1.4.2.** Lai iegūtu dzīvās liecības par to, kas un kā īstenojās padomju varas laikā tautsaimniecības plānošanā, vadīšanā un organizēšanā, par politiskiem procesiem sabiedrībā, veikta triju interviju ierakstīšana (6,4 st. apjomā) ar Latvijas PSR laika augstākā līmeņa speciālistiem par šādām tēmām: 1) Edgars Račevskis – dažādu koru diriģents un vairāku dziesmusvētku virsdiriģents; 2) Ivars Auza – rūpnīcas Komutators direktors 1990. gados pārejas periodā; 3) Jānis Lucāns – vairāku kolhozu priekšsēdētājs un padomju saimniecību vadītājs.

**1.4.3.** Interneta vietne *www.barikadopedija.lv* papildināta ar precizētu informāciju par ekonomiskiem procesiem Latvijā pirms PSRS sabrukšanas un neatkarības atgūšanas, ievietotas vairāk nekā 80 laikrakstu publikācijas ar teksta atšifrējumiem un attēliem JEPG formātā ar metadatiem, kas nav pieejami citās interneta vietnēs. Sadaļā "Pētījumi" ievietota informācija par 2019. gada 22. martā notikušo starptautisko konferenci "Apzinātie PSRS okupācijas radītie zaudējumi Baltijā". Sadaļa "Pētījumi" pārveidota, lai radītu iespēju apjomīgu pētījumu publicēšanai.

**1.4.4.** Manuskripta "Deportēto Latvijas iedzīvotāju bēgšana no Sibīrijas specnometinājuma vietām" rediģēšana un sagatavošana maketēšanai.

**1.4.5.** Komisijas mājaslapā *www.okupacijaszaudejumi.lv* veikti uzlabojumi, precizējumi un papildinājumi ar aktuāliem materiāliem visu trīs valodu sadaļās, ievietotas 3 dzīvās intervijas, izstrādātas un ievietotas 9 infogrammas, nodrošināta mājaslapas uzturēšana.

**1.4.6.** Komisijas pārstāvji piedalījušies vienā starptautiskā konferencē un trijos darba tikšanās komandējumos. Noorganizētas vairākas darba tikšanās ar starptautiskiem sadarbības partneriem Latvijā un ārvalstīs.

**2. Par plānoto finansējuma 35 770 EUR apmērā izlietojumu 2020. gadā**

**2.1.****Starptautisko organizāciju – Apvienoto Nāciju Organizācijas, Eiropas Savienības, Eiropas Padomes, Eiropas Drošības un sadarbības organizācijas**– **pieredzes apkopojums**

Šāds informācijas apkopojums tiks izstrādāts prasības noformēšanai saskaņā ar starptautisko organizāciju izdotajiem dokumentiem**.** Tas nepieciešams, lai apzinātu Latvijas zaudējumu aprēķināšanas tehniku, lai tā saskanētu ar starptautisko institūciju prasībām un lai tā vērstu starptautisko organizāciju uzmanību uz Latvijas (Baltijas) kompensācijas prasību. Iegūtais materiāls dos iespēju pareizi noformēt Latvijas zaudējumu atlīdzības prasību atbilstoši starptautiskās aprites prasībām attiecībā uz tās noformēšanu saskaņā ar starptautiskajiem standartiem.

**2.2. Latvijas PSR un PSRS budžeta izdevumu kompleksa analīze parlaika periodu no 1946.- 1960. gadam**

Lai iegūtu pilnu ainu par PSRS koloniālo politiku Latvijā, ir nepieciešama Latvijas PSR budžeta izdevumu analīze pēc identiskas iepriekšējos gados veiktās metodoloģijas kategoriju un apakškategoriju griezumā, identificējot izdevumu prioritātes un galvenās to pozīcijas. Budžeta izdevumu analīze sniegs precīzu pārskatāmu informāciju par PSRS īstenoto koloniālo politiku Latvijā šajā laika periodā.

**2.3.****Izstrādāt materiālu apkopojumu ""Kulaku" kā šķiras likvidācija – Latvijas turīgās zemniecības sagraušana. 1944.-1949. gads"**

Līdz šim nav veikta dokumentu apkopošana, lai pārskatāmi sistematizētu informāciju par PSRS okupācijas varas represijām pret Latvijas turīgajiem zemniekiem t.s. "kulakiem". Rezultātā tiks iegūts plašs, sistematizēts pārskats par to, kā PSRS okupācijas vara Latvijā iznīcināja turīgo zemnieku saimniecības un veica represijas pret pašiem zemniekiem.

**2.4. Turpināt darbu pie padomju režīma represēto personu apzināšanas un datu bāzes veidošanas par padomju režīma represētajām personām (1940-1989)**

Pēc vairāku gadu ilga darba tas tuvojas noslēgumam. Tāpēc paredzēts šo darbu turpināt, lai Latvijas sabiedrība varētu iegūt pilnu informāciju par šiem noziegumiem pret konkrētiem Latvijas iedzīvotājiem.

**2.5. Veikt divas intervijas ar Latvijas PSR laika augstākā līmeņa tautsaimniekiem, speciālistiem, statistiķiem, dažādu jomu valsts struktūru vadītājiem**

Lai iegūtu dzīvās liecības par to, kas un kā īstenojās padomju varas laikā tautsaimniecības plānošanā, vadīšanā un organizēšanā, par politiskiem procesiem sabiedrībā, veikt divu interviju ierakstīšanu ar attiecīgām personām.

**2.6. Citi darbi**

**2.6.1.** Izdot un prezentēt grāmatu "PSRS okupācijas armijas noziegumi Latvijā 1940.- 1990."(~130 lpp.).

**2.6.2.** Papildināt, sakārtot un pilnveidot materiālus interneta vietnei [*www.barikadopedija.lv*](http://www.barikadopedija.lv)*.*

**2.6.3.** Pastāvīgi papildināt un aktualizēt esošo informāciju Komisijas tīmekļvietnē *www.okupacijaszaudejumi.lv* ar materiāliem visās trijās valodās. Nodrošināt tīmekļvietnes uzturēšanu.

**2.6.4.** Nodrošināt Komisijas pārstāvniecību starptautiskos pasākumos, kas saistīti ar Komisijas uzdevumiem, un nodrošināt Komisijas starptautisko sadarbību šajā jomā.

Komisijas priekšsēdētājs Edmunds Stankevičs

Pazdere 29521934

loib@inbox.lv